2 miljuni login bil-kont tal-eID fl-aħħar sitt ġimgħat Madwar 750 login kull minuta mat-tnedija tal-vawċers Bejn l-20 ta' Mejju u t-30 ta' Ġunju, kien hemm aktar minn żewġ miljun login bil-kont tal-eID. Dan tħabbar f'konferenza stampa li kienet indirizzata mill-Kap Eżekuttiv tal-Aġenzija Identity Malta Anton Sevasta u s-Segretarju Parlamentari għaċ-Ċittadinanza u l-Komunitajiet Alex Muscat. Is-Sur Sevasta semma kif fix-xahar ta' Ġunju kien hemm mal-1.5 miljun login bil-kont tal-eID filwaqt li kien hemm 35,000 talba biex jinbidel il-password u ġew attivati madwar 24,000 kont ġdid tal-eID. Huwa qal ukoll li f'dan il-perjodu kien hemm madwar 10,000 telefonata u 27,000 email li ġew imwieġba mit-Taqsima tal-Karti tal-Identità fi ħdan Identity Malta. "L-akbar ammont ta' interazzjonijiet bejn iċ-ċittadini u s-sistemi tal-eID, kien fit-tnedija tal-vawċers, li kien il-Ħamis 20 ta' Mejju, f'ħin li kienu qed jixxandru l-aħbarijiet ta' filgħaxija. Dakinhar kellna madwar 750 login kull minuta," żied jispjega s-Sur Sevasta. Huwa qal ukoll li s-sistema taċ-ċertifikat tal-vaċċin għadha għaddejja b'ritmu tajjeb ħafna u Identity Malta qed tagħti assistenza lil dawk kollha li għandhom xi diffikultà sabiex jużaw il-kont tal-eID biex ikunu jistgħu jniżżlu dan iċ-ċertifikat. Huwa temm jgħid li f'sena mimlija sfidi, Identity Malta wriet kemm tassew hija reżiljenti filwaqt li implimentat l-viżjoni tagħha, dik li tkun effiċjenti fil-bżonnijiet tal-klijenti kollha tagħha. Min-naħa tiegħu, is-Segretarju Parlamentari Muscat tkellem dwar iċ-Ċertifikat Covid Diġitali tal-UE fejn qal li matul il-lejl ta' bejn il-Ħamis u l-Ġimgħa, l-Aġenzija proċessat madwar 23,000 ċertifikat. Huwa tkellem ukoll dwar Brexit fejn semma kif fl-aħħar 18-il xahar kienu qed jintlaqgħu applikazzjonijiet biex il-Brittaniċi kollha li jinsabu f'pajjiżna jersqu 'l quddiem, japplikaw u jingħataw permess ta' residenza biex jibqgħu jgħixu f'pajjiżna. Qal li l-Aġenzija riedet toħloq struttura ad hoc biex tilqa' għall-influss ta' dawk iċ-ċittadini kollha li resqu għandha biex japplikaw. Qal li figuri approssimattivi juru li l-ammont ta' applikazzjoni rċevuti kienu jabżu d-9,500. "Dan in-numru huwa konservattiv meta tqis li kien hemm ħafna applikanti illi minkejja ż-żmien li kellhom biex jiġu japplikaw, ħallew għall-aħħar ġranet biex jagħmlu dan," spjega s-Segretarju Parlamentari Muscat. Huwa kompla jgħid li l-applikazzjonijiet li kienu diġà approvati, kważi laħqu s-7,000 filwaqt li dawk approvati permezz ta' residenza ġdid laħqu madwar 450 persuna. Sa issa ma kien hemm l-ebda applikazzjoni li ġiet rifjutata.